Maanantaina paljastui jo viides nuoren tytön raiskaustapaus Oulussa. Nuorten kodeissa tapauksista on ollut paljon puhetta.

Oululaistyttö kertoo kokemastaan ahdistelusta: ”Kyllä vähän pelkään, kun on ollut näitä tapauksia pienemmillä” Salla Hekkala

Oululainen kauppakeskus Valkea kuhisee tiistai-iltapäivällä hyväntuulisia nuoria naisia ja teini-ikäisten ryhmiä. Moni on tekemässä viimeisiä jouluostoksia tai muuten vain hengailemassa kavereiden kanssa. Kun puhe kääntyy Oulua viime viikkoina järkyttäneisiin nuorten tyttöjen raiskauksiin, ilmeet kuitenkin vakavoituvat.

– Tuntuuhan se tosi inhottavalta, Ida Parantainen, 21, huokaa.

Viimeisin tapaus kävi ilmi maanantaina, kun Oulun käräjäoikeus teki vangitsemispäätöksen 23-vuotiaasta miehestä. Häntä epäillään törkeästä raiskauksesta ja törkeästä lapsen seksuaalisesta hyväksikäytöstä.

Lyhyen ajan sisällä kyseessä on jo viides seksuaalirikosepäily, jossa uhrina on nuori tyttö ja epäilty on ulkomaalaistaustainen. Marraskuun lopussa ilmi tulleessa tapauksessa epäiltyjä on kaikkiaan kahdeksan.

Lisäksi poliisi tutkii vielä kolmea muuta seksuaalirikosepäilyä, joissa uhrina on alaikäinen tyttö ja epäiltynä tekijänä ulkomaalaistaustainen mies.

Yhteydenottoja

Ida Parantaisen ja Jasmin Rautaruohon mukaan vieraiden miesten yhteydenotot verkossa ovat tavallisia. Salla Hekkala

Parantainen ja hänen ystävänsä Jasmin Rautaruoho eivät ole yllättyneitä siitä, että osassa tapauksista miehet lähestyvät tyttöjä sosiaalisessa mediassa. Sitä on tapahtunut heillekin, jo teini-ikäisestä lähtien.

– Aika normaalia se on, nuoret naiset kuvailevat toimintaa.

Heidän mukaansa vieraiden miesten lähestymisyritykset ovat muun muassa kaveripyyntöjä Facebookissa tai Instagram-kuvien kommentointia.

Myös nuoremmat tytöt kertovat miesten yhteydenotoista sosiaalisessa mediassa. Nämä nuoret eivät kuitenkaan esiinny tässä jutussa omalla nimellään aiheen herkkäluontoisuuden vuoksi. Kaksi 14-vuotiasta tyttöä kertoo, että yhteydenotot vierailta miehiltä ovat jokseenkin tavallisia.

Iltamyöhällä pelottaa

Sisarukset Kastanja Sankala ja Karoliina Juusola ovat harmissaan siitä, että tyttöjen täytyy pelätä. Salla Hekkala

Varuillaan olo toistuu nuorten puheissa. Yksi 15-vuotias tyttö kertoo, että tapaukset ovat saaneet hänet pelkäämään myös omasta puolestaan. 16-vuotiaita tyttöjä huolettavat erityisesti nuoremmat tytöt.

Sisarukset Karoliina Juusola, 19, ja Kastanja Sankala, 24, kertovat, että lähentely-yritykset sosiaalisessa mediassa eivät niinkään huoleta, toisin kuin julkisissa tiloissa tapahtuva ahdistelu. Hekin ovat saaneet osakseen huutelua ja epämieluisaa huomiota.

– Tuntuu, että ahdistelua tapahtuu aika paljon, Juusola pohtii.

Naisten mukaan huoli herää erityisesti silloin, jos joutuu kävelemään töistä kotiin iltamyöhällä.

– Se on niin väärin, että pitää pelätä, Juusola sanoo.

Heitäkin huolettavat erityisesti nuoret tytöt. Uhrien ikä hirvittää.

– Nehän ovat vasta lapsia, Sankala huomauttaa.

Kotona puhetta, koulussa ei

Moni kouluikäinen nuori kertoo, ettei tapauksista ole puhuttu koulussa. Kahden lukiolaistytön mukaan heidän lukiossaan oli kuitenkin täytetty kysely aiheesta. Muuta keskustelua ei juuri käyty.

Kodeissa asiasta on puhuttu senkin edestä. Nuoria on neuvottu olemaan varuillaan erityisesti vieraiden kanssa. Erästä poikaa oli opastettu niin, että itsestään ei kannata kertoa mitään liian yksityistä.

Moni tytöistä muistuttaa, että liian paljastavia kuvia ei kannata sosiaalisen median tileille lisätä. Ne saattavat lisätä epämieluisaa huomiota.

14-vuotias tyttö kertoo, että vanhemmat seuraavat esimerkiksi hänen Instagram-tiliään, ja se on hänelle ihan ok. Myöhemmin toisen tytön äidin kertoo, että tytärtä kasvattaessa näistä asioista saa aina huolehtia, mutta nuoreen pitää voida myös luottaa.

– Ei voi kuin varoitella. Meillä on avoimet välit, että luotan kyllä häneen, äiti kertoo.